सरगना खातों में डालता था रकम, दूसरा निकालता था
इधर, शहर में फिर दो खाताधारियों से ठगी
साइबरक्रिमिनल गैंग का सरगना नारायण मंडल बैंक खातों में रुपए ट्रांसफर करता था और मास्टरमाइंड आर्यन रुपयों की निकासी करता था। यह गैंग एक साल के दौरान एक करोड़ रुपए से अधिक की ठगी कर चुका है। शनिवार और रविवार को पकड़े गए छह अपराधियों से पूछताछ के बाद पुलिस ने यह खुलासा किया। उसने बताया कि नारायण मंडल का गैंग धनबाद, गिरिडीह के साथ-साथ ओडिशा और छत्तीसगढ़ समेत कई राज्यों में सक्रिय है। अपराधी एटीएम कार्ड की चोरी कर और मशीनों की कैंसिल बटन पर गोंद चिपकाकर खाताधारियों को ठगी का शिकार बनाते हैं। धनबाद की अधिकतर एटीएम का कैंसिल बटन खराब कर दिया गया है। खाताधारी निकासी कर जब एटीएम से निकल जाते, तो अपराधी वहां जाकर उनके खाते से रुपए निकाल लेते। ग्राहक को मोबाइल फोन पर मैसेज आने के बाद निकासी का पता चलता। नारायण मंडल समेत आठ अपराधियों को गोविंदपुर और चिरकुंडा से 3 मार्च को पकड़कर छत्तीसगढ़ पुलिस ले गई। धनबाद पुलिस भी उन्हें रिमांड पर लेगी।
5 अपराधी जेल भेजे गए, 8 बदमाशों को गिरफ्तार कर ले गई छत्तीसगढ़ पुलिस
पुलिस के मुताबिक, साइबर अपराधी जिले के विभिन्न इलाकों में खुद को स्टूडेंट बताकर किराए पर रहते हैं। मकान मालिक को बताते है कि नौकरी की परीक्षाओं की तैयारी के लिए कोचिंग कर रहे हैं। हालांकि वे खुद को बैंक अधिकारी बताकर लोगों से एटीएम और खाता नंबर पूछकर ठगी करते हैं। शनिवार और रविवार को पकड़े गए छह अपराधियों में से पांच को पुलिस ने सोमवार को जेल भेज दिया। उनमें गिरिडीह के अहिल्यापुर के सुजीत कुमार सिंह, बैकुंठ मंडल उर्फ आर्यन उर्फ आशीष, मदन मंडल, निचितपुर का मुकेश राय और भूली बाइपास का अजमल करीम शामिल हैं। हालांकि बरटांड़ से पकड़े गए राजकुमार मंडल को पुलिस ने पूछताछ के बाद सोमवार को छोड़ दिया। सब-इंस्पेक्टर माणिक चंद्र मुर्मू की शिकायत पर धनबाद थाने में एफआईआर दर्ज की गई है।
hin_Deva hin_Deva hin_Deva hin_Deva hin_Deva